بلوچی زبان ءِ اولی تاکبند :
 بلوچی زبان ءِ تاکاری راجدپتر ءِ باروا ھمنکر براہندگاں کہ نبشتگ آہمے آسر ءَ رستگ اَنت کہ بلوچی زبان ءِ اولی تاکبند ’’اومان ‘‘ اِنت کہ چہ کراچی ءَ فروری 1951ءَ چاپ بوتگ ۔بلے من گوں اے گپّ ءَ ھم سنّت ءَُ تپاک نیاں ۔ حیران ءَُ ھبکّہ بوگ ءِ ضرورت نہ انت ۔ منی اے نمنّگ ءِ گران ءَُ سنگینیں دلیل است ۔ پمشکا بلوچی تاکبندانی باروا دو گپ کنگ ءِ وھد ءَ من ’’بلوچی زبان ءِ اولی تاکبند ‘‘ وتی سرحال جوڑ کرتگ ۔
 بندر ءَ گپ ایش اِنت کہ چہ اومان ءَ ساری ہم مارا یک تاکبندے ءِ نشان رسیت کہ چہ شالکوٹ ءَ نومبر 1950ءَ در آتکگ اے ماھتاک ءِ نام ’’معلم ‘‘ اِنت ءَُ ایشی ءِ سر شونکار واجہ عبدالباقی درخانی اِنت ۔شونکار واجہ ملک محمد رمضان انت ءَُ کمک کار واجہ عبدالرحمٰن غور انت ۔ اے تاک پنچ زباناں پشتو ، اردو ، بلوچی ،فارسی ءَُ براہوی ءَ چاپ بوتگ ۔
 بلکے کسے اے گپ ءِ سرا دگہ ایرادے بیاریت کہ اے تاکبند بلکیں کسے اے گپ سرا ایراد ے بیاریت کہ اے تاکبند پہک یا تھنا بلوچی زبان ءَ چاپ نہ بوتگ پمشکا ما ایشی ءَ بلوچی زبان ءِ اولی تاکبند گوشت نہ کنیں ۔ شرّ ! اگاں ھمے پیم انت گڑا ماھتاک ’’اومان ‘‘ زاناں کجا ایوکا بلوچی زبان ءَ در اتکگ بلکیں اے تاکبند ہم اردو ءَُ بلوچی دو زباناں شنگ بوتگ ۔ ھما ماھتاک کہ ایوک ءَُ تھنا بلوچی زبان ءَ چاپ بوتگ آنمیرانیں آزاد جمالدینی ءِ ’’بلوچی ‘‘ انت کہ جون 1956چہ کراچی ءَ در ارکگ ۔ چرے گپ خالص ءَُ پہکیں بلوچی تاکبند ءَ کئیت گڑا مردم تچک ’’بلوچی ‘‘ ءَ بلوچی زبان ءِ اولی تاکبند گوشت کنت ۔ اگاں چو نہ انت گڑا ۔ گڑا ما گوشت کنیں کہ بلوچی زبان ءِ اولی تاکبند ماھتاک ’’معلم‘‘ انت کہ نومبر 1950ءَ چہ شالکوٹ ءَ در آتکگ ۔ پمیشکا منی جند نوکیں بلوچی تاکاری ءَ چہ ’’اومان ‘‘ ءَ بنگیج کنگ ءِ جاگہ ءَ چہ ’’معلم‘‘ءَ زیریت اے پیم نوکیں بلوچی تاکاری (صحافت ) ءِ تاریخ انگت سے ماہ پشت ءَ کنزیت ءَُ ایشی ءِ تہا دگہ ھِل ءَُ گیش بوگ نہ لوٹیت ۔
 نوں بیا اِت بلوچی زبان ءَ چاپ بوتگیں تاکبندانی باروا دوگپّ جنیں اے در (Chapter)ءِ تہا من بلوچی نوکیں تاکاری ءَ تاریخ ءِ باروا دگہ باوستے ءَ دلمانگ نیاں پمیشکا بلوچی تاکبندانی باروا من وتی حبر ءَ سک گونڈ گراں ءَُ دگہ بازیں ریس پریس ءَ چہ وت ءَ پہریزاں ۔ پہ وانوکانی آسانی ءَ ادا من الفبائی رد ءَُ بند ءَ بلوچی تاکبندانی باروا گپّ کنگ ءَ دلمانگاں ۔
بلوچی زبان ءُ لبزانک (اولی بُنبَند) صبا دشتیاری
(سہرک لبزانکی مجلس)